《天苏酒成次路韵》
宋代·刘挚

粤岭酒万户，酝者无刑章。以兹于酿事，家家致其祥。

羁人亦随喜，聊自慰空觞。颇收诸家法，曹高及张王。

不复使邻舍，更笑瓮下狂。软熟秋糯洁，芬烈吴秫香。

堈头沸珠蚁，斝面灯玉浆。人情喜自誉，谓可官法当。

方时见初菊，熠爚浮冷黄。颓然此中趣，不觉乡路长。

格高气淳圣，何至肠腐伤。区区美芹意，欲以酌后皇。

馀醺到郡郭，恨无嘉宾将。增酿更加数，从今百忧忘。

作者简介：刘挚（公元1030——1098年），字莘老，永静东光人。嘉祐四年中进士甲科，能力出众，政绩卓越。因刘挚一生刚直不阿，正气森严，忠贞爱国，宋哲宗死后，韩忠彦为右丞相，为刘挚翻案，并给予“忠肃”称号，后被追赠为“元祐忠贤”。刘挚平生酷爱学习，治学严谨，才华横溢，他撰写的《忠肃集》曾被后人广为流传。